ELU PROJEKTI PORTFOOLIO

**Projekti nimi (ELU veebilehel):** Usalduse ehitamine

**Rühma nimi/nr: GRUPP 1, ELMO, GRUPP 2, ALMA**

**Juhendajad:** Ilona-Evelyn Rannala, Katrin Karu

**Liikmed:** Carmee Lisette Pomerants, Kirill Dremljuga, Ksenia Aleksejeva, Lisa Kõllamõts, Merit Andresoo, Triin Oldekop, Carl-Tristjan Seeberg, Diana Loit, Liisa-Helena Tagam, Riin Reinpalu, Tiina Uibo

# **Projekti aruanne**

## **Projekti lähteülesanne ja eesmärgikirjeldu****s**

ELU projekt “Usalduse ehitamine” toetub projekti “Noorte sotsiaalne tõrjutus” tulemustele, mille käigus loodi tõrjutusriskis olevate noorte persoonad, millega me projekti käigus läbivalt tegelesime. Persoonad on narratiivid noortest, kes on oma elus sattunud erinevatesse raskustesse. Olgu selleks kiusamine koolis, probleemid erinevate sõltuvusainete tarvitamisega, hüljatusse jätmine. Meie ülesandeks oli luua noortele ideaalteekonnad, mis tähendab seda, et pidime gruppidega üheskoos arutama ja kirja panema, et kuidas ja millal oleks olnud õige sekkuda, et ennetada probleeme, mis noortel tekkisid. Meie ELU projekti grupp koosnes 12. liikmest, kuid projekti algfaasis jagunesime kaheks, kuueliikmeliseks grupiks. Üheks suureks grupiks läksime kokku, kui hakkasime koguma ideid töötoa korraldamiseks, mis on projekti peale ühine.

Meie projekti põhieesmärgiks oli kaardistada juba toimivaid viise, kuid mis veelgi olulisem, läbi persoonadele ideaalteekondade loomise, arendada välja praktilisi ja innovaatilisi lahendusi, mida spetsialistid oma töös noortega kasutada saavad. Seeläbi saavad nad oma isikliketesse tööriistakastidesse vahendeid juurde, mida kasutada ära noortega parema usaldusliku suhte loomisel. ELU projekti raames mõistetakse tööriistakasti all, inimese isikliku töö, elu või õpikogemuste pagast.

## **Rollide jaotus grupis**

**Carl-Tristjan Seeberg:** Koostas erinevaid dokumente: kutse tekst ja registreerimisvorm töötoaks, portfoolio dokumendi loomine. Samuti suhtles aktiivselt projekti juhendajatega.

**Carmee Lisette Pomerants:** Projekti algul otsustasime grupisiseselt enamus ülesannetesse panustada ühiselt, mida me tegime suuresti läbi videokõnede ja ühiselt dokumentide täitmise läbi. Persoonade ideaalteekondade loomiseks analüüsisime persoonasid individuaalselt ja lõime oma versioonid ideaalteekondadest, millest vormisime lõpuks ühe terviku. Osalesin intervjuude analüüsis. Tegin töötubade tarbeks persoonadest kokkuvõtted. Minu vastutada olid vahenädala esitluse slaidid ning nende esitlemine (koostamises osalesime siiski kõik ühiselt). Osalesin aktiivselt töötubade korraldamises ning võtsin nendes oma rolliks grupiarutelude ajal diskussiooni pinnalt ideekaardi joonistamise, lisaks viin töötoa lõpus läbi osalejatega reflektsiooni töötoast. Aitasin oma teadmiste ja nõuga kaasa igas projekti etapis, osaledes kõikides videokõnedes ja kohtumistes ning avaldasin alati arvamust ka ühisvestluses.

**Diana Loit:** Grupiaruteludes ning personade analüüsis ja ideaalteekondade kirjutamises osalemine. Viisin läbi noore ja spetsialisti intervjuud, koostasin läbiviidud intervjuude kokkuvõtted, lisaks koostasin ALMA personade kokkuvõtted töötoaks. Töötoas persoonateaduse lühitutvustuse tegemine.

**Kirill Dremljuga:** Minu peamine roll oli analüütik ja koordinaator, vastutasin mõtestatud, loogilise ja realistliku töökava koostamise ja tööprotsesside juhtimise eest. Analüüsisin erinevaid ideid kriitilisest aspektist, kas see toimiks või ei. Tõin projekti andragoogilist perspektiivi - projekti fookus oli küll noortel, kuid usalduse ehitamises on osalised täiskasvanud, seega on oluline, et mida iganes me projekti käigus välja mõtleme, oleks realistlik sihtgrupile ka edasi anda nii, et see vastu võetakse.

**Ksenia Aleksejeva:** Minu roll oli peamiselt aidata jooksvates küsimustes. Samuti osalesin grupidearuteludes, analüüsisin persoonasid, lõid ideaalteekondi. Otsisin intervjueeritava ning viisin läbi intervjuu. Osalesin intervjuude analüüsis ning koostasin läbiviidud intervjuude aruande. Samuti osalesin töötubade korraldamises.

**Liisa-Helena Tagam:** Minu rolliks meeskonnas oli paljuski visuaalide, vahel dokumentide ja meediakajastuse koostamine ja väljatöötamine. Kuna ma ise olen väga rahulik inimene, siis sain ka selle omadusega aegajalt tiimi toetada ja kinnitada raskes või ajakitsas olukorras, et me saame kõik tehtud ja kõik saab korda. Meediakajastus hõlmas endast pressiteate ja blogipostituse koostamist.

**Lisa Kõllamõts:** Algselt jagunesime projektisiseselt kaheks kuueliikmeliseks grupiks. Selle grupi siseselt osalesin aktiivselt aruteludes, jagasin noore usaldusega seotud isiklikke kogemusi ning andsin oma panuse ühiselt jagatud ülesannetes. Intervjueerisin koos Meritiga noorsootöötajat ning analüüsisin hiljem seda intervjuud. Intervjueerisin kahte noort ja analüüsisin neid intervjuusid. Töötubadeks valmistasin Tiinaga ette enesehoiu/vaimse tervise vitamiinide sektori. Üleüldiselt osalesin projektisisestes aruteludes ja aitasin lisaks seal, kus vaja.

**Merit Andresoo:** Otsustasime panustada võrdselt on kuueliikmelises grupis tööetappidesse, lisades sellega lõpptulemusele väärtust. Ananlüüsisin persoonasid, lõin ideaalteekondi, ühe persoona ideaalteekonna kirjutasin kuuest erinevast teekonnast üheks. Koostasin intervjuudeks küsimusi nii spetsialistile kui ka noorele. Otsisin intervjueeritava ning viisin läbi intervjuu. Samuti osalesin intervjuude analüüsis. Suure grupi tasandil aitasin korraldada töötubasid ning võtsin enda kanda ühe persoona arutelu juhtimise töötoas. Kaardistasime koos tööristakasti, mis sisaldab erinevaid meetode usalduse ehitamiseks ning hoidmiseks.

**Riin Reinpalu:** Osalesin aktiivselt grupiaruteludes. Persoonadega läbi töötamisel olin oma teadmiste ja kogemustega kaasamõtleja, analüüsides meie projekti personade olukorda ning aitasin kaasa ideaalteekonna loomisel. Projekti vältel viisin läbi kaks intervjuud spetsialistidega ning analüüsisin tulemusi ja esitasin kokkuvõtte. Meie rühmaaruteludes pakkusin erinevaid mõtteid ja ideid töötoa ja tegevuste kotha. Töötoas projekti tutvustus protsessis edastaja, ergutus ja sirutus mängude läbiviija.

**Tiina Uibo:** Projekti käigus sai kätt proovida erinevates ülesannetes, näiteks persoonade analüüsis ning nendele ideaalteekondade loomises. Samuti aitasin ettevalmistada meie projekti vahenädala esitlust, koostada noortega tööks vajaliku sammustiku ning töötoa kutset ja registreerimisvormi. Aitasin ka töötubasid ettevalmistada ning pressiteadet koostada. Töötubades tegin esitluse vaimse tervise teematikal.

**Triin Oldekop:** Projekti alguses tegime oma kuueliikmelises grupis põhimõttelise otsuse, et kõik grupi liikmed panustavad aktiivselt grupi tegevusse ja vastutame tehtava töö eest võrdselt – nii oli meil võimalus saada projektis osalemisest maksimaalne interdistsiplinaarne kasu. Projektimeeskonna ühest liikmest kujunes minimeeskonna juht – tema vastutas, et tähtajad ja teha vajavad tööd oleksid meeskonnaliikmetel kogu aeg silma ees. Mina sain projektimeeskonnas täita erinevaid rolle – vastutada väiksemate alategevuste eest ning tagasisidestada meeskonnaliikmete ideid.

Mina panustasin projekti aktiivse osalemisega grupi kohtumistel, avaldades oma arvamust ning jagades isiklikku ja tööalast kogemust aruteluteemades. Töötasin meeskonnale tutvustamiseks läbi TASK-U raporti, panustasin persoonade ideaalteekondade loomisesse, usalduse loomise tööriistade kaardistamisse, viisin läbi intervjuu ühe sotsiaalpedagoogi ja psühholoogiga ning koostasin kokkuvõtte läbiviidud intervjuudest. Ühtlasi panustasin ELU projekti vaheesitluse esitluse loomisesse, töötubade ettevalmistusse ja läbiviimisesse ning tööriistakasti visuaalide loomisesse.

## **Probleemi olulisus, kirjeldus ja meetodite valik**

Noortega on usaldusliku suhte loomine väga oluline, kuna teadaolevalt esineb noortel üha rohkem vaimse tervise probleeme ning murekohaks on ka kehvad suhted või nende puudumine lähedastega. Vaimse tervise probleemide sagenemine noorte seas tähendab, et üha enam noori otsib abi erinevatelt spetsialistidelt (psühholoogid, psühhiaatrid, nõustajad), kellelt noor ootab tingimusteta aktsepteerimist ning võimalust ära rääkida oma lugu.

“Usalduse ehitamise” projektile eelnenud Noorte sotsiaalse tõrjutuse” projekti käigus noortega läbi viidud intervjuudest kerkisid esile individuaalse taustaga probleemid (pere sotsiaalne taust, vähemusgruppi kuulumine, terviseprobleemid, sõltuvusprobleemid) kui kooli-ja töö süsteemis toimetulekuga seotud probleemid (koolikiusamise kogemus, raskused õpimotivatsiooni leidmisel, vähene usaldus) (Roosalu et al., 2022). Need tulemused näitavad, et noorte vaimset heaolu võivad mõjutada paljud asjaolud ning spetsialisti vastuvõtule võib sattuda noor, kellel on kõik eelpool välja toodud probleemid. See tähendab, et noor peab ausalt ära rääkima kõik mured, mis tal südamel on. Noor aga teeb seda ainult siis, kui on kujunenud välja usalduslik suhe spetsialistiga.

Tallinna Ülikooli teadlaste Raili Nugini ja Marge Undi sõnul kujunes pandeemia periood noortele eriti karmiks, kuna noorsootöötajaga enam füüsiliselt kokku saada ei tohtinud. Nugini sõnul kadusid varem veidigi noortega tegelevate võtmeisikute vaatevälja jäänud noored nüüd pildilt täielikult. Nugin lisas, et pandeemia ajal tuli juurde arvutisõltasi. Seda sellepärast, et koolid ja huviringid kolisid piirangute tõttu digikeskkonda ning sellest tulenevalt pidid noored veetma rohkem aega arvutite taga. Interneti vahendusel suhtlemine, võimaldas sotsiaalfoobia joontega noortel end arvutiekraani taha ära peita. (Nugin & Unt, 2021).

Meie projekt ei ole konkreetselt suunatud noorsootöö spetsialistidele, kuid fakt on see, et koroonapandeemiast tingitud piirangute tõttu, ei saanud enam abivajav noor silmast-silma spetsialistiga kokku, olgu selleks siis kas noorsootöötaja, psühholoog, psühhiaater, nõustaja. Seetõttu võis noor jääda oma muredega üksi, kui tal ei olnud lähedast usaldusisikut, kellega oma probleeme jagada. Nüüdseks on koroonapandeemia vaibunud ning näost-näkku kohtumised spetsialisti ja noore vahel taas lubatud. Kuid pandeemia negatiivne mõju noorte vaimsele tervisele on teada-tuntud ning spetsialistid seisavad suure väljakutse ees, et noortega usaldusliku suhet luua. Meie soovime oma projekti käigus tehtud töö tulemusel teha spetsialistide elu veidi kergemaks ning anda neile meetodeid juurde noortega usaldusliku suhte loomiseks.

Meie täpsem “Usalduse ehitamise” projekti tööprotsess nägi välja selline, et esimene kohtumine toimus veebruari keskel, kus jagunesime kaheks, kuueliikmeliseks grupiks. Meile anti esimeseks ülesandeks leppida veebi teel kokku esmakohtumine oma vastava grupiga. Selle eesmärgiks oli üksteisega tutvuda ning luua ühine tööriistakast, kus kõik grupiliikmed panid kirja oma teadmised, oskused või kogemused, mida nad senise elu jooksul saanud on.

Sealt edasi hakkasime meile jagatud persoonadele ideaallahendeid koostama, varsti pärast seda koostasime pöördumisteksti intervjuude tegemiseks noortega ning küsimused nii noorte kui spetsialistide intervjuudeks. Projekti selles faasis töötasime veel eraldi gruppides, tiim ALMA koostas intervjuu pöördumise teksti ja küsimused noortega ning tiim ELMO koostas küsimused spetsialistidega intervjuu tegemiseks . Kahe grupi peale intervjueerisime kaheksat spetsialisti ja nelja noort. Noorte intervjueerimise põhieesmärgiks oli teada saada, et milline peaks olema see inimene, keda nad usaldada saaksid ning millised on nende ootused usaldusisikutele. Spetsialistide intervjueerimise põhieesmärgiks oli saada tagasisidet persoonadele loodud ideaalteekondadele ning uurida, mis nende jaoks on noortega usaldusliku suhte loomisel kõige olulisemad tegurid.

Seejärel hakkasime koguma esimesi mõtteid töötoa jaoks ning ühtlasi läksime üheks suureks grupiks kokku. Leppisime ühel varakevadisel ELU projekti kohtumisel kokku, et lisaks toimuvale põhi töötoa üritusele, teeme ka proovi töötoa, mis toimus 4. mail. Tegime Google meeti vahendusel videokohtumisi, et panna kokku proovi töötoa ajakava. Saime proovi töötoa käigus head tagasisidet nii osalenud spetsialistidelt kui ka meie projekti juhendajatelt, et mis oli hästi ning mida 16. mai ametlikul töötoal teisti peaks tegema.

## **Tegevuste kirjeldus ja sidusgruppideni jõudmine**

Meie projekti otsesteks sidusgruppideks on spetsialistid, kes noortega tegelevad (psühholoogid, laste heaolu spetsialistid, sotsiaaltöötajad, pere lahendusringi koordinaatorid, sotsiaalpedagoogid, õpetajad), samuti ka noorte pere-ja sõprusringi kuuluvad inimesed. Käesolev projekt mõjutab mainitud sidusrühmi suhteliselt sarnaselt, andes kõikidele võimaluse luua noortega usalduslike suhteid läbi projektis välja töötatud meetodite, mis põhinevad nii teoreetilistel kui praktilistel teadmistel ja kogemustel. Noorel, kellel on positiivse täiskasvanuga usalduslik suhe koolis, kodus või mujal (nt. huviringid), saavad probleemide tekkimisel tänu õigeaegsele sekkumisele suurema tõenäosusega kas seda ennetada, võimalikult stressivabalt lahendada või siis probleemi(de) eskaleerumist vältida.

Samuti on projekti otseseks sidusgrupiks noored, keda intervjueeriti (või juba varasemalt intervjueeritud tõrjutusriskis noored ehk persoonad). Noortel, kellel puudub usalduslik suhe mõne täiskasvanuga, võib see olla nii vaimse tervise kui ka keeruliste olukordadega toimetulekul riskiteguriks, kuna võib tekitada probleeme raskuste korral väljapääsu leidmisega. Igal noorel on sisemine tugevus, kuid vahel jääb puudu teadmisest, kuidas luua muutusi. Usalduslik suhe täiskasvanuga annab võimaluse oma elus positiivseid muutusi ja unistusi ellu viia.

Noor inimene on vanuses 7-26, kuid kõnealuses projektis intervjueeriti noori vanuses 18-26. Seega on selle projekti tulemused suunatud just täisealistele noortele. Spetsialistide osas vanuselist eripära ei ole, kuid suure tõenäosusega jäävad nad vanusevahemikku 20-64. Nagu eelpool välja toodud, siis projekti otsesteks sidusgruppideks on spetsialistid, kes noortega töötavad, kellel on oskused ja teadmised, et hädasolevat noort aidata. Kuid noortega töötavad ka erinevad treenerid (korvpallitreenerid, jalgpallitreenerid, ujumistreenerid), kellel on samuti oluline luua ja säilitada noortega usalduslik suhe, et tulemuslikult oma teadmisi edasi anda. Treeneritel ei pruugi ilmtingimata olla spetsifilisi teadmisi, kuidas noortega usaldusliku suhet luua. Seepärast oleks ka neil vajalik tutvuda käesoleva projekti tulemustega.

## **Projekti jätkusuutlikkus**

“Usalduse ehitamine” on ELU projekt, mis jätkub tuleval sügisel uute tudengitega. Projekti käigus saavutatud väljundid ning välja töötatud süsteemid, meetodikad ja kavad jäävad Tallinna Ülikooli vastutusse. Projekti sisu tahame edastada nii sotsiaalmeedia platvormil, blogipostituse kui ka pressiteate näol. Selle eesmärgiks on laiemale avalikkusele selgitada, miks usalduse ehitamine noortega on oluline.

## **Tulemuste kokkuvõte ja lisad**

Nagu eelpool välja toodud, siis tegime projekti raames kahe grupi peale kokku intervjuud kaheksa spetsialisti ja nelja noorega. Intervjueeritavateks spetsialistideks olid: kaks laste heaolu spetsialisti, pere lahendusringi koordinaator, töötukassa juhtumikorraldaja, sotsiaalpedagoog, sotsiaaltöötaja, psühholoog ja noorsootöötaja. Spetsialistide intervjueerimisel oli põhieesmärkideks saada tagasisidet personaadele loodud ideaalteekondadele ning uurida, mis nende jaoks on noortega usaldusliku suhte loomisel kõige olulisemad tegurid. Noorte intervjueerimise põhieesmärgideks oli teada saada, et milline peaks olema see inimene, keda nad usaldada saaksid ning millised on nende ootused spetsialistidele.

Spetsialistid kirjeldasid enda antud persoonade ideaalteekondade tagasisides, et millal oleks võinud sekkuda ning milliseid teenuseid, meetodeid ja lähenemisi tuleks rakendada, et noori paremale elujärjele aidata. Spetsialistide intervjuudest tuli välja, et usaldusliku suhte loomisel noortega peavad nad oluliseks: ausust, neutraalsust, vestlust (kui efektiivset töömeetodit), noorega samale tasandile jäämist (spetsialist ei ole targem kui noor) ning usku noorte muutumisvõimesse.

Noored ütlesid oma intervjuudes, et inimesed, keda nad usaldavad, peaksid olema avatud, andma kriitikavaba tagasisidet ning peegeldama noorte räägitut. Samuti toodi välja vabadusetunnet rääkida ükskõik millest ning tunda ennast iseendana oma probleemide jagamisel. Noored ootavad, et spetsialistid oleksid nende vastu positiivselt meelestatud, tahavad neid siiralt aidata, oskavad neid kokku viia teiste noortega, kellel on sarnased mured ning et spetsialistid suudavad neid tundma panna nii, et noored ei tunneks vajadust öelda õigeid vastuseid.

# **Projekti tegevuskava**

|  |  |  |
| --- | --- | --- |
| Tegevused | Tähtaeg | Vastutaja(d), teostaja(d) |
| Projekti üldkohtumine, rühmade formueerimine (Elmo ja Alma); projekti tutvustamine, üldine ajakava raamistik. | 16.02.2023 | Juhendajad |
| Projekti töökava koostamine | 2.03.2023 | Kirill, Riin, Liisa-Helena |
| Persoonadega tutvumine ja ideaalstsenaariumi mustandi koostamine  | 6.03.2023 | Carmee Lisette, Diana, Merit, Ksenia |
| Persoonade ideaalteekondade puhtandite väljatöötamine | 9.03.2023 | Carmee Lisette, Diana, Merit, Ksenia |
| Lähtematerjali läbitöötamine | 9.03.2023 | Triin, Riin |
| Intervjuukavade väljatöötamine (spetsialisti ja noore jaoks) | 18.03.2023 | Merit |
| Vahekokkuvõtte esitluse ettevalmistus | 22.03.2023 | Kirill, Merit, Triin, Tiina |
| Vahekokkuvõtte esitlus | 24.03.2023 | Kogu rühm |
| Intervjuude jaoks kandidaadid leitud | 20.03.2023 | Diana, Ksenia, Triin Lisa |
| Intervjuude läbiviimine tehtud | 31.03.2023 | Diana, Ksenia, Merit, Lisa  |
| Intervjuude analüüs | 5.04.2023 | Carmee Lisette, Lisa |
| Intervjuu tulemuste ja persoonade baasil usalduse ehitamise tööriistade sõnastamine | 12.04.2023 | Merit, Triin, Riin, Tiina |
| Töötoa kontseptsiooni planeerimine | 20.04.2023 | Carmee Lisette |
| Töötoa sihtgrupi määramine, kutsed, registreerimine | 26.04.2023 | Merit, Carl-Tristjan, Tiina |
| Meediakajastuse jaoks materjalid | 30.04.2023 | Liisa-Helena |
| Töötoa nr 1 läbiviimine | 4.05.2023 | Kirill, Lisa, Merit, Tiina, Triin |
| Töötoa nr 1 analüüs, töötoa nr 2 kontseptsiooni arendused | 7.05.2023 | Carmee Lisette |
| Töötoa nr 2 planeerimine ja ülesehitus | 9.05.2023 | Kogu rühm |
| Materjalide visualiseerimine ja valmistamine | 12.05.2023 | Liisa-Helena, Lisa |
| Portfoolio koostamine | 12.05.2023 | Carl-Tristjan, Kirill |
| Lõpuesitluse ettevalmistused | 12.05.2023 | Carl-Tristjan |
| Töötoa nr 2 läbiviimine | 16.05.2023 | Carmee Lisette, Lisa, Merit, Riin, Tiina, Triin |
| Lõpuesitlus | 16.05.2023 | Kogu rühm |

# **Meediakajastus**

Meediakajastus on planeeritud nii sotsiaalmeedia platvormil, blogipostituse kui ka pressiteadaande näol, et jõuda klassikaliste meediakajastusteni. Pressiteade saadetakse välja Postimehele, Delfile, ERR-le ning pressiteate sisu kujutab endast projekti sisu, usalduse ehitamise olulisust ja fokuseerib suuna tänasele raskele kriisi ajale. Sellise suunitlusega pressiteade kõnetab potentsiaalselt meediaväljaandeid rohkem kui iga-aastased kooliprojektid ning nende tulemused. Sisu on vaja integreerida päevakajalise teemaga. Lisaks klassikalistele meediakanalitele on plaanitud teha sotsiaalmeedia visuaal koos ülevaatliku tekstiga, mis on suunatud just noortele ning potentsiaalselt vajaminevatele kontaktidele.

Postitust on planeeritud jagama kõik grupi liikmed esimese poole tunni jooksul postituse tegemisest. Nii maksimeerib sotsiaalmeedia platvorm võimalikult suure orgaanilise kasvu postitusele. Postitust on planeeritud teha Facebooki platvormil. Lisaks individuaalsetele jagamistele, on planeeritud postitust jagada ka vastavatesse sotsiaalmeedia komuunidesse, kus kõige suurema tõenäosusega lasub projekti sihtgrupp. Viimaseks meediakajastuseks on blogipostituse loomine, mis võtab kokku projekti kulgu ning eesmärke. Blogipostitus on planeeritud Harno blogisse.

# **Õpikogemuse reflektsioon**

**Carl-Tristjan Seeberg**

ELU projektis osalemine oli minu jaoks esmakordne kogemus. Üleüldse pole ma varem projektides osalenud, seega oli see minu jaoks uus ja huvitav kogemus. Ma ei kartnud seda, kas meil omavahel koostöö sujuma hakkab või kas saame hästi läbi. Minu varasemad grupitööde kogemused koolides, kus ma olen õppinud, on olnud enamjaolt positiivsed. Ka selle projekti käigus sujus meie omavaheline koostöö hästi ning suhted olid samuti head. Säärase projekti läbiviimise teeb palju lihtsamaks erinevad digitaalsed võimalused, mis tänapäeval on. Väga palju suhtlesime messengeri vahendusel, et erinevatele probleemidele lahendusi leida. Kui leidsime, et on vaja pikemalt rääkida tegime videokõnesid.

Projekti kõige raskem periood on tegelikult praegu. Meil on tulemas 16. mail ametlik töötuba. Proovi töötuba toimus meil 4. mail. Hetkel on kõige raskem periood ka osalt sellepärast, et paralleelselt on lõppemas ka teised õppeained, kuhu tuleb erinevaid töid esitada. Sellegipoolest ma ei muretse väga, et me töötoa edukalt tehtud saame, sest meie kõik grupiliikmed, on motiveeritud pingutama ühise eesmärgi nimel. Kuigi projekt pole veel ametlikult läbi, siis kõige rohkem õppisin projektist läbi noorte ja spetsialistide antud intervjuude.

**Carmee Lisette Pomerants**

Kogu projekt andis mulle terve hulga uusi teadmisi ja kogemusi. Kuna minu töö ega eriala ei ole otseselt seotud noortega, puudusid mul ka varasemad teadmised tööst noortega ning arusaam kui mitmekülgne see on. Küll aga puudutab usalduse ehitamine kõiki, kui mitte tööalaselt, siis isiklikult kindlasti. Projekt on andnud mulle enesekindluse olla vajadusel noorele tugipunkt ning märgata erinevate probleemide sügavamat sisu. Projekti raames vedas mul väga tiimikaaslastega. Kogu tiimi dünaamika toimis algusest peale ja võin kindlalt väita, et oleme kõik antud projekti oma panuse andnud. Meie puhul toimis kõige paremini ühise aja leidmine videosilla vahendusel aruteludeks, mille käigus jagasime oma kogemusi, ideid ja panime paika plaani, kuidas projekti ellu viia. Algusest peale lähenesime mentaliteediga, et kõik vastutavad kõige eest - see on meie ühine panus ja ühiselt lähenedes tulid meil parimad ideed asjade teostamiseks. Kordagi ei tekkinud meil probleeme eesmärkide saavutamisel, olime kõik aktiivsed ja töökad, tundsime huvi ja olime teineteisele olemas.

**Diana Loit**

Projekti teema kõnetas algusest peale, ei olnud kahtlust, et soovin kandideerida just sellesse projekti. Minu jaoks see on esimene projekt sellises formaadis. Hindan kõrgelt meeskonnatööd ja osalemine antud projektis on väga hea näide heast ja sujuvast koostööst toredate, väga toetavate, vastutustundlike inimetega. Projekt oli väga sisukas seega igaühe panus vastavalt oskuste ja kogemustele oli väga oluline ja väärtuslik.

Usalduse teema on minu jaoks väga õrn isiklikus plaanis ja väga olulisel kohal tööalases mõttes. Usaldusliku suhte loomine on edasiviiva nõustamise oluline alus koostöös nii täiskasvanutega kui ka (eriti!) noorte inimestega. Oma töös puutun kokku just erilist tuge vajavate noortega, erinevate murede ja vajadustega ning siin on olulisel kohal nii teadmised võimalikust võrgustikust ja allikatest kui ka just noore usaldus sinu vastu, et ta julgeks pakutava abi vastu võtta, ei jääks oma probleemiga üksi. Jagatud kogemused, info, omandatud teadmised on hindamatud ning kindlasti on abiks ja kasutatavad minu poolt edaspidi nii tööalaselt kui ka isiklikus elus.

**Kirill Dremljuga**

ELU projekt osutus minu jaoks kordades keerulisemaks, kui ma seda ka parimate pessimistlike hinnangute puhul arvestasin, samas on antud kogemusel minu jaoks olnud väga suur väärtus.

Mind kõnetas projekti teema, sest olen olnud omal ajal noor, kelle sarnaseid selles projektis käsitletakse, seega soovisin laiendada oma teadmisi, et oskaksin käituda olukorras, kus ma olen noore jaoks isik, kelle ta valib mingil põhjusel usaldamiseks. Mina igapäevaselt noortega ei tööta, seega teema teoreetiline pool oli minu jaoks uus, see oli väga keerukas ning minu jaoks oli teiste rühmakaaslaste pealt palju õppida. Interdistsiplinaarsust oli projektis palju - tänu täiesti erinevatele inimeste profiilidele sai sotsiaalse õppe vormis omandatud rohkelt uusi teadmisi just noortega töötamise iseärustest ja faktoritest, mis mõjutavad nende elu, millest ma varasemalt ei olnud teadlik.

Projekti oli intensiivne. Käsitletava teema olulisus ja keerukus seadis väga kõrged standardid meie endi tegutsemisele ning seetõttu oli ka projekti koordineerimine ressurssinõudev ja vaimselt raske, kuid projektimeeskonna fokuseeritus ja agiilne kommunikatsioon muutsid projekti õnnestumise võimalikuks.

**Ksenia Aleksejeva**

Usaldus on noortega edukate ja tervete suhete võtmeelement. Projektis osalemine andis mulle uusi ideid, uusi teadmisi ja kogemusi, mida hakkasin kasutama töös noortega usalduslike suhete loomisel. Olen projekti lõppedes lisanud oma töökorvi uusi töövahendeid ja -meetodeid, mis annab mulle rohkem võimalusi tulemuslikeks suheteks ja usalduslikuks õhkkonnaks. Ühtlasi märkisin noortega töötamise ühe võtmepunktina, kui oluline on spetsialistide koostöö aidata noortel lahendada erinevaid probleeme, mis hõlmavad nende elu kõiki aspekte ja aidata neil saavutada edu tulevikus. Igal spetsialistil on oma ainulaadsed oskused, teadmised ja kogemused, mida saab koostöös kasutada ühiste eesmärkide saavutamiseks. Nii nagu noori ei tohi oma probleemidega üksi jätta, nii peaks ka spetsialist tegema koostööd teiste spetsialistidega, et mitte üks-ühele toetuseta ja abita jääda.

Eraldi tahan märkida meeskonnatööd projektis, kus kõik panustasid ühiste eesmärkide saavutamisse. Meie meeskonnas tekkis usalduslik suhe, kus kõik said üksteisele toetuda, aidata olukorra lahendamisel, mis viis tulemuslikuma tööni ja tõhusama suhtluseni. Usalduse teema on meie elus oluline ja aktuaalne ning selle rolli ja olulisuse mõistmine võib aidata meil parandada oma suhete kvaliteeti ja tõsta eluga rahulolu.

**Liisa-Helena Tagam**

Õppisin projekti käigus väga palju noortega seotud võrgustike, psühholoogiliste ja sotsioloogiliste aspektide kohta. Kuna mina ise olen riigiteaduste erialalt, siis see teema ei olnud just minu koduteema. Minul oli õppida meeletult palju nii materjalidest mida meile juhendajad jagasid, aga ka tiimikaaslastelt, kes töötavad noortega ühel või teisel moel. Sain rohkem teadmisi spetsialistide, töötukassa, sotsioloogide, psühholoogide, logopeedide ja laiemalt noortega töötavate ametikohtade kohta.Õpikogemustena saaksin veel välja tuua oskuse näha probleeme ja lahendusi individuaalsemal tasemel. Enda erialast tulenevalt on mulle harjumuspärane näha probleeme pigem laiemalt ning analüüsida seda ühiskondlikumal tasandil, mitte individuaalsel. Antud projekt ja tiimikaaslased õpetasid mulle nägema seda, et universaalsed lahendused küll oleks ideaalsed, kuid indiviidi tasandil need ei tööta. Üleüldiselt avardas projekt väga palju sotsiaalvaldkonande teemal minu silmaringi. Kõik mida senini teadsin ja kokku olin puutunud oli isiklikul tasandil.

**Lisa Kõllamõts**

“Usalduse ehitamise” projekt oli minu esimene kord ametlikust projektist osa võtta, mistõttu oli teekond täis uut ja põnevat, kuid tundus algselt ka hoomamatu ja hirmutav. Osalemine oli mulle suur isiklik väljakutse, mille esimeseks etapiks oli näiteks sisemine võitlus end pesamunana võrdväärse projekti liikmena tunda- nimelt olin noorim nii vanuselt kui õpingutelt/töökogemuselt. Meie meeskonnatöö jooksul tekkisid koheselt aga tugevad ja soojad liikmetevahelised suhted, mida väärtustasin terve projekti vältel üle kõige muu. Saabusin projekti isiklikke kogemusi täis pagasiga, kuid professionaalsel tasemel ei teadnud ma noore ja täiskasvanu vahelisest usaldusest ja selle ehitamisest pea mitte midagi. Õppisin uskumatult palju läbi liikmete endi teadmiste ja kogemuste, projekti külalisesinejate ja ka ise intervjuude läbiviimise. Nüüd tean, kui palju erinevaid spetsialiste noorega tegeleda võivad, nende rolle, olemasolevaid tugiasutusi, ja palju muud, sealhulgas usalduse ehitamisest. Need teadmised on mulle abiks tulnud ka psühholoogina tuleviku karjäärivalikutes orienteerumisel. Meie projekti jooksul pidin kümneid kordi oma mugavustsoonist välja astuma, kasvõi suurele ringile oma isiklikke kogemusi ning üldiseid arvamusi ja uskumusi jagades, mis andis suure lükke minu enesearengule. Tunnen end tänu projekti jooksul kogetule enesekindlalt, eriti oma suhtlemis- ja koostööoskuses ning võimes suure töökoorma all vastu pidada. Tunnetan täpsemalt oma tugevaid ja nõrku külgi ning tean, mis suunas enda arendamisega edasi liikuda. Olen nende paari kuu jooksul kasvanud enam, kui kunagi võimalikuks pidasin.

**Merit Andresoo**

ELU projekt andis mulle väga rikkaliku kogemuse nii meeskonnatöö kui ka projekti sisu põhjal. Tulenevalt minu erialast on usaldusel väga suur roll, ilma usalduseta on keeruline luua suhteid laste, noorte ja lastevanematega minu töös. Seetõttu tööriistakasti kaardistamine meetoditega, intervjuud oma ala spetsialistidega, olid minu jaoks väga suureks õppe kohaks ning motivatsiooniks oma erialal jätkata meetodite kasutamist, mis tegelikult on ka efektiivsed.

Seekordne ELU projekt täitis kindlasti oma üht ülesannet, milleks on erialade lõimumine ja tutvumine. Meie gruppi iseloomustab ühtehoidvus, eesmärgipärane töötamine, vastutuse võtmine ning usalduse loomine omavahel. Projekti teema tõi kokku inimesed, kes tahavad panustada ühiskonna paremaks muutmisele ning selliste inimestega oli koos töötamine ning koostöö väga lihtne ning ära sai tehtud palju. Meie töö käigus tõdesime suuresti süsteemi omavahelist koostöö puudumist noortega usalduse loomisel ja hoidmisel. Julgen väita, et projekti lõppedes julgen mina olla tööalaselt rohkem võimalusi koostööks erinevate spetsialistidega otsiv eripedagoog.  Meie projektil on suur väärtus, kuna teema on väga oluline ja aktuaalne ning loodan, et läbi töötoa ning intervjuude oleme saanud anda pisikese sisendi spetsialistidele endale mõistmaks usalduse olulisust ning spetsialisti rolli noore elus.

**Riin Reinpalu**

ELU projektis „Usalduse ehitamine“ kogemused, arusaam usaldusest, selle loomisest ja ehitamisest olid mulle õpetlikud. Rühma ühine soov suurendada teadmisi, missugustes eluetappides või murede puhul esineb noorel takistusi ja raskusi. Milliste usaldusisikute, ennetustegevustega on võimalik noort toetada. Koos töötades mõistsime, et noortel on usalduse saamiseks ning hoidmiseks juba varajases eas vajalik toetava isiku olemasolu. See isik võib olla pereliige, sõber kui ka mõnel toetaval erialal töötav spetsialist. Vahel võib selleks olla koolis õpetaja, treeningus treener. Kõik inimesed, kes noore elus omavat mingit rolli peaks olema märkaja rollis ning vajadusel ka sekkuja ja  toetaja rollis. Persoonadega töötades  kasutasime tööriistadena  enda kogemusi ja teadmisi. Kohtudes spetsialistidega uurisime nende arvamuse ja noori toetava usalduse teekonna. Töötoad olid õpetlikud, spetsialistide arvamus usaldusest ja selle ehitamisest andis juurde uusi mõtteid. Töötoa tegevuses saime nii enda uusi, olemasolevaid teadmisi jagada koos spetsialistidega. Projektis osalemine andis mulle palju uusi teadmisi, mida saan noortega töös arvesse võtta.

**Tiina Uibo**

Soovisin “Usalduse ehitamise” projektiga liituda, kuna asusin sel aastal, olles hetkel ka psühholoogia eriala magistrant, tööle noorte nõustajana. Tahtsin selle projekti käigus ühelt poolt saada teadmisi, mida oma töös noortega rakendada, teisalt aga soovisin projekti panustada oma seniste teadmiste ja kogemuste baasilt. Näen oma igapäevases töös, kui oluline ja aktuaalne on usalduse temaatika, kuna see on minu arvates eduka nõustamise jaoks kõige olulisem eeltingimus.

Tihti taban end küsimas, et miks peaks noor, kes minu juurde nõustamisele tuleb, mind üldse usaldama? Tunnen tohutut tänutunnet, kui näen, et noored end mulle avavad ning see paneb mind endalt küsima, et mida saaksin neile selle eest vastu anda? Vastus on minu arvates lihtne: minu 100% kohalolek. Üha rohkem olen projekti raames mõistnud, kui oluline aspekt sellest kohalolust on ka spetsialisti enesehoiul, kuna tänu sellele on ka lihtsam noort tähelepanelikult, osavõtlikult ja empaatiliselt kuulata. Selle teema olulisuse rõhutamise olen ka antud projekti raames oma südameasjaks võtnud.

Lisaks teeb mulle väga rõõmu, kuidas on sujunud meie meeskonnatöö. Olen tutvunud tõeliselt suurepäraste omaala spetsialistidega, kellega olen ka projekti väliselt juba koostööd teinud, et noori toetada. Samuti olen aru saanud, kui oluline on ka meie kui meeskonna siseselt usalduse ehitamine. Sellele panime juba projekti alguses suurt rõhku ning nüüd näen, kuidas see meie koostööd toetanud on.

Võib-olla üks oluline märksõna, millega oma töös veel palju pole kokku puutunud, kuid mis minu jaoks tulevikus saab väga oluline teema olema, on võrgustikutöö. Taaskord olen selle projekti raames õppinud selle kohta väga palju oma grupikaaslastelt, kes sellega igapäevaselt aktiivselt tegelevad. Usun, et neilt saadud teadmisi hakkan tulevikus ka ise kasutama.

**Triin Oldekop**

ELU projektis osalemine on olnud äärmiselt mitmekihiline väljakutse. Paralleelselt projektiga läbisin grupitöö meetodi ainet ja väga põnev oli näha, kuidas grupitöö aine teooria ELU projektis ellu ärkab - läbisime oma väikese meeskonnaga kõik grupi arengufaasid ning täna, projekti lõppedes, ongi minu kõige suurem isiklik rõõm viis väga toredat uut kaaslast, kelle peale võis kogu projekti vältel alati kindel olla. Tundsime meeskonnas, kui oluline on enesejuhtimine, sisemine motivatsioon ja julgus võtta vastutust - kõik sellised märksõnad, mis on võtmetähtsusega ka meie ELU projektis.

Projekt ise täitis kõik minu ootused - sain muuhulgas väärtusliku võimaluse mõtestada iseenda kui spetsialisti rolli ja isiklikku vastutust usaldussuhte loomisel noorega, jagada tööalaseid ja isiklikke kogemusi meeskonnakaaslaste ja teiste spetsialistidega ning luua praktilist kasu - kaardistada erinevad tööriistad spetsialisti jaoks. Tööriistakast pakkus palju äratundmist - arutelude tulemusena kaardistatud tööriistad on mulle tuttavad ja leiavad tihedat kasutamist, mis peegeldas, et olen valinud magistriõpinguteks õige eriala. Samas jäi projektist minusse palju vastuseta küsimusi: kelle vastutus on luua toetust vajava noorega usalduslik suhe, millised on esmatasandi sptsialisti pädevuse piirid ja kuidas saab spetsialist ennast töövärskena hoida, et ta jaksaks olla turvaline sildisik läbipõlemata.

**Kasutatud kirjandus:**

Nugin, R., & Unt, M. (2021).“Lockdown’s invisible young people: The case of Estonian youth at risk of social exclusion”*,* *Youth Voice Journal: Critical youth voices on the Covid 19 pandemic: International perspectives*, pp. 76-89. ISBN(ONLINE): 978-1-911634-37-9

Roosalu, T., Nugin, R., Rannala, I., Kazljulja, M., Taru, M., Raudsepp, M., Unt, M. (2022). *Noorte sotsiaalse tõrjutuse projekti raport nr 6. TASK-U: NOORTE MITMETASANDILISE SOTSIAALSE KAASATUSE DÜNAAMILINE MUDEL.* Tallinna Ülikooli Rahvusvaheliste Sotsiaaluuringute Keskus. <https://www.tlu.ee/sites/default/files/Instituudid/%C3%9CTI/RASI/2022_RASI%20toimetised%20nr%2021_TASK-U.pdf>